Lýdia Machová

Mgr. Lýdia Machová, PhD. (* 2. apríl 1989, Partizánske) je slovenská polyglotka, jazyková mentorka a prednášajúca. Učila sa 9 jazykov a 7 z nich si udržiava na plynulej úrovni (údaj z r. 2021) a nový jazyk sa učí každé dva roky. Prednášala na konferencii TED a TEDx a pravidelne vystupuje na polyglotských a podnikateľských konferenciách. Založila firmu Jazykový mentoring s.r.o., neskôr Language Mentoring s.r.o., v rámci ktorých propaguje samoučenie ako podľa nej najefektívnejší spôsob osvojovania si cudzieho jazyka. Je laureátkou špeciálneho ocenenia Cena za moderný inovatívny prístup v súťaži Podnikateľka Slovenska za rok 2017.

 Vzdelanie a profesný život 
Lýdia Machová študovala na Filozofickej fakulte Univerzity Komenského v Bratislave odbor prekladateľstvo a tlmočníctvo anglického a nemeckého jazyka. V tomto štúdiu pokračovala aj na doktorandskom stupni, ktoré ukončila s titulom PhD. a dizertačnou prácou s názvom Hodnotiaci formulár ako nástroj tlmočníckej sebareflexie u študentov: didaktické východiská.

Od 15-tich rokov vyučovala jazyky (angličtinu a nemčinu) súkromným doučovaním, v jazykových školách, aj na Univerzite Komenského, a okrem toho sa 6 rokov profesionálne venovala konzekutívnemu a simultánnemu tlmočeniu. Okrem iných tlmočila prednášky svetoznámych rečníkov Tonyho Robbinsa (Poznaň, Poľsko, 2015), a Briana Tracyho (Praha, Česko, 2016), bývalej premiérky Ivety Radičovej (Bratislava, 2013), ako aj na samite prezidentov V4 (Krakov, 2013).

 Podnikateľská činnosť 
Machová založila online firmu Jazykový mentoring s.r.o. v apríli 2016 a pod touto značkou šíri svoju filozofiu učenia sa jazykov na slovensko-českom trhu. V roku 2018 založila jej náprotivok v angličtine a pod značkou Language Mentoring vystupuje medzinárodne. Pravidelne sa zúčastňuje konferencií s témami podnikanie, práca na diaľku, digitálne nomádstvo, na viacerých aj prednášala (napr. Nomad Summit 2019, Nomad Cruise 2019). 

V roku 2017 získala v súťaži Podnikateľka Slovenska špeciálne ocenenie Cena za moderný a inovatívny prístup.

 Jazyky 
Machová ovláda slovenčinu (rodný jazyk), angličtinu (C2), nemčinu (C1 – C2), španielčinu (C1), francúzštinu (B2), poľštinu (C1 – C2), esperanto (B2), ruštinu (B2). Učila sa aj slovenský posunkový jazyk a swahilčinu, ale prestala sa im venovať a dnes už ich neovláda. 

Svoj prvý jazyk – angličtinu – sa začala učiť vo veku 11 rokov (5. ročník) a na strednej škole (v 15 rokoch) pridala aj nemčinu. Obidva jazyky ju už v škole bavili, pravidelne chodila na jazykové olympiády, na ktorých sa dvakrát dostala až do celoštátneho kola. V rámci prípravy na súťaže venovala veľa času aj domácemu samoštúdiu.

Vo veku 14 rokov začala Machovú fascinovať Latinská a Južná Amerika, v tomto období sa začali aj jej prvé pokusy naučiť sa cudzí jazyk (španielčinu) ako samouk s učebnicou. Po demotivujúcom neúspechu so španielčinou sa naďalej venovala angličtine a nemčine.

K španielčine sa vrátila v rámci voliteľného kurzu na univerzite. Po ďalšom neúspechu zistila, že táto forma jazykovej výučby jej nevyhovuje, preto sa začala zaujímať o efektívne spôsoby samoučenia sa jazyka. Vďaka samoučeniu a konverzáciám s rodenými Španielmi sa jej po španielsky nakoniec podarilo naučiť v prekvapivo rýchlom čase (plynulosť dosiahla už po prvom polroku) a podobnými metódami sa neskôr naučila na plynulú úroveň aj francúzštinu, poľštinu, esperanto, ruštinu a venovala sa aj swahilčine.

Je zástankyňou samoučenia sa jazykov, pričom úlohu učiteľa označuje skôr za pomocnú. Uznáva možnosť predispozície, ktorá pomáha učeniu sa jazykov. Podľa nej sa však cudzí jazyk môže naučiť hocikto.

 Filozofia učenia sa jazykov 
Machová na základe svojich skúseností s učením sa a vyučovaním cudzích jazykov, rozhovorov s polyglotmi na polyglotských konferenciách a rozsiahleho výskumu založila v poslednom ročníku doktorandského štúdia stránku www.jazykovymentoring.sk, cez ktorú odovzdáva svoje poznatky o samoučení ďalej. 

Úlohu učiteľa pri učení sa jazyka považuje skôr za pomocnú. Tvrdí, že učiteľ by mal žiaka skôr viesť, opravovať mu chyby a vysvetľovať mu javy, ktorým žiak pri samoučení neporozumel sám. Uznáva možnosť predispozície ako pomocného faktora pri osvojovaní si jazyka, no vidí ju skôr na vedľajšej pozícii. Podľa nej sa jazyk dokáže naučiť ktokoľvek, aj niekto, kto predispozíciu/talent nemá, keďže za hlavný faktor považuje spôsob, akým sa človek učí.

Na základe svojich skúseností a pozorovania ľudí, ktorí sú úspešní v učení sa cudzích jazykov, tvrdí, že pre učenie sa jazyka je potrebné splniť 4 základné podmienky:
 učenie musí človeka baviť;
 je potrebné stráviť s jazykom dostatočné množstvo času;
 využívať efektívne metódy;
 vytvoriť si systém v učení.

V 2016 prednášala na TEDx v Trenčíne s témou „Ako sa učiť jazyk a prečo vám to doteraz nevyšlo“. V októbri 2018 prednášala na TED . V apríli 2021 má jej prednáška 11,6 milióna zhliadnutí.

 Osvetová činnosť 
Machová sa venuje osvetovej činnosti v oblasti efektívneho samoučenia jazykov, čím sa snaží rozšíriť svoju filozofiu učenia sa jazykov medzi čo najviac ľudí. Medzi jej aktivity patria:

 Spoluorganizácia 2 ročníkov konferencie Polyglot Gathering (Stretnutie polyglotov) v roku 2017 a 2018 v Bratislave, ako aj organizácia konferencie Jazyky očami polyglotov v roku 2017.
 Prednášky na lokálnych aj celosvetových konferenciách, online semináre a workshopy (medzi inými Polyglot Conference, Langfest’, Polygloti se nebiflují, Jazyky očami polyglotov).
 Vedenie blogu, účtov na sociálnych sieťach, a kanálu na YouTube, kde radí, ako sa efektívne učiť jazyk v súlade s filozofiou jazykového mentoringu.
 Vystúpenia v slovenských aj zahraničných médiách (medzi inými televízie Markíza, RTVS, JOJ, časopisy Forbes, Téma, Madam Eva, Denník N).
 Vystúpenia ako hostka vo vzdelávacích podcastoch (All Ears English, I Will Teach You a Language, Language Hacking, Podnicast, Narovinu o podnikaní).

Jej najznámejším vystúpením je prednáška na konferencii TED v New Yorku v októbri 2018 s témou „The secrets of learning a new language“ (Tajomstvá učenia sa nového jazyka), ktorá do júna 2021 dosiahla vyše 12 miliónov pozretí.

 Referencie 

 Externé odkazy 
 Lýdia Machová na webe svojej spoločnosti Jazykový mentoring

Kategória:Slovenskí podnikatelia
Kategória:Slovenskí prekladatelia
Kategória:Absolventi Filozofickej fakulty Univerzity Komenského v Bratislave
Kategória:Osobnosti z Partizánskeho